Gitte Lillelund Bech (V), 2004-05-04:
Disse to beslutningsforslag berører jo begge muligheden for at sikre, at flere danskere kender til og kan give førstehjælp.
Lad mig begynde med Dansk Folkepartis forslag om indførelse af førstehjælp i folkeskolen.
Først må jeg sige, at jeg blev lidt forundret, da jeg så beslutningsforslaget, fordi Dansk Folkeparti jo er forligspart på folkeskoleområdet, og det går jeg ud fra at Dansk Folkeparti også fortsat ønsker at være.
Derfor er det besynderligt, at partiet, samtidig med at det er forligspart, fremsætter et forslag om at ændre folkeskoleloven, for der er jo faktisk tale om en ændring af folkeskoleloven, hvor førstehjælp indskrives med minimumstimetal osv.
Nu kunne jeg være lidt dristig og sige forligsbrud, men jeg håber, at Dansk Folkeparti nok bare har glemt at indskrive den sætning i beslutningsforslaget, der hedder, at gennemførelsen af forslaget er afhængig af godkendelse i folkeskoleforligskredsen.
Jeg tror, at det må være en forglemmelse.
Konkret om forslaget vil jeg sige, at i Venstre er vi selvfølgelig også interesseret i, at flere danskere har kendskab til førstehjælp.
Vi tror dog ikke, at modellen, det med bare at fylde mere ind i folkeskolen, er den rigtige.
En af mine yndlingsvittighedstegninger illustrerer meget godt, hvad der hidtil er sket i folkeskolen.
Tegningen forestiller en folkeskolelærer, der tungt belæsset med bøger kommer ind i en klasse.
På bogryggene står der anoreksi, færdselslære, seksualundervisning, hvordan undgår vi vold osv.
Lærerens
kommentar til den måbende klasse er: Alle disse emner skal vi igennem, og hvis vi er heldige, har vi 3 minutter i slutningen af måneden til at lære dansk.
Tværtimod er vi bange for, at det vil være med til at øge fagtrængslen yderligere i folkeskolen, og vi vil derfor afvise forslaget fra Dansk Folkeparti.
Hvis partiet fortsat ønsker, at vi skal diskutere muligheden for førstehjælp i folkeskolen, så må partiet bringe det op i forligskredsen frem for via et beslutningsforslag som det her.
Det andet beslutningsforslag, vi behandler, er fra De Radikale.
I forslaget foreslås det, at der skal indgå 6 timers obligatorisk førstehjælp som en betingelse for at erhverve kørekort.
I Venstre har vi også tidligere og ved tidligere debatter, dette er jo ikke en ny debat i Folketingssalen, netop været optaget af, hvordan man kan sikre et kendskab til førstehjælp gennem et tillæg til erhvervelsen af kørekort.
Vi har tidligere talt for, at man, måske inden man skulle erhverve kørekortet, skulle dokumentere, at man har gennemgået et mindre førstehjælpskursus.
Dermed ligger kendskabet til førstehjælp ikke som en del af køreundervisningen, men skal alene dokumenteres, inden kørekortet udstedes.
Kendskabet til førstehjælp kunne eksempelvis udvikles via brug af e-learning, dvs. indlæring via computer og internet.
Ideen om førstehjælpskursus indgår ikke i dag som en del af køreuddannelsen, men kørelærerne er faktisk forpligtet til at undervise deres køreelever i, hvad der skal gøres for at hindre en ulykke i at udvikle sig, og i, hvordan man bør optræde i forbindelse med færdselsulykker.
Jeg har noteret mig, at det 6-timers-kursus, som Det Radikale Venstre foreslår i beslutningsforslaget, tilsyneladende ikke vil koste alverden.
Jeg er dog ikke klar over, om de tal holder. Derfor vil jeg bare sige, at fra Venstres side vil vi da meget gerne have belyst tallene m.v. i forbindelse med udvalgsbehandlingen. Jeg vil også sige, at det er vigtigt for os, at skulle man overhovedet overveje at indføre et førstehjælpskursus som en del af køreuddannelsen, så skal det altså være et kursus, som batter noget, og det er det ikke tydeligt for mig, at 6-timers førstehjælp vil kunne bidrage til.
Det kunne som sagt være værd at overveje, hvis man overhovedet skal diskutere spørgsmålet om førstehjælp i forbindelse med erhvervelse af kørekort, om man kunne gøre det på andre måder end ved et 30-timers-kursus og et 6-timers-kursus.
Kunne vi tænke anderledes, kunne vi tænke nyt, kunne vi se på, hvad man gør i andre lande?
Endelig vil jeg bemærke, at det, der måske kunne være et første skridt på vejen, når vi diskuterer førstehjælp og førstehjælp i trafikken, kunne være, at vi ser på de mange bilister, som bruger rigtig, rigtig meget tid på vejene.
Jeg har noteret mig, som justitsministeren også oplyste, at Færdselssikkerhedskommissionen har en arbejdsgruppe, der p.t. vurderer, hvorvidt det skal være et krav, at alle erhvervschauffører, for den sags skyld chauffører på tunge lastbiler, skal have et obligatorisk førstehjælpskursus.
Samlet set ønsker vi i Venstre at afvente indstillingen fra denne her arbejdsgruppe, således at vi i første omgang kigger på erhvervschaufførerne, og så vil vi gerne vente med at tage endelig stilling til et krav om obligatorisk førstehjælp for alle bilister, indtil vi ser, hvad arbejdsgruppen kommer med.